'Rower' minute na hofverskyning weer vas | Maroela Media
'Rower' minute na hofverskyning weer vas
Etlike minute nadat 'n 21-jarige man uit die Port Elizabeth-landdroshof gestap het, is hy weer in hegtenis geneem.
Kapt. Sandra Janse van Rensburg, polisiewoordvoerder, het gesê Sinoxolo Madinda het Dinsdag in die Port Elizabeth-landdroshof verskyn op aanklag van roof. Die aanklagte hou verband met 'n voorval in die Swartkopsarea in September verlede jaar.
Madinda is vroeër op borgtog vrygelaat, maar is weer in hegtenis geneem nadat hy nie vir sy volgende hofverskyning opgedaag het nie. Hy het Dinsdag voor landdros Jan van der Westhuizen verskyn, wat hom weer op 'n waarskuwing vrygelaat het.
Van der Westhuizen se waarskuwing het duidelik nie veel impak gehad nie, want minute nadat Madinda die hofgebou verlaat het, het hy twee mans genader en gevra vir 'n sigaret. Hy het die mans gevra om saam met hom te kom omdat hy vir hulle iets wou wys. 'n Kort entjie van die hofgebou het Madinda 'n mes uitgeruk en die mans gedwing om hul waardevolle items aan hom te oorhandig. Hy het egter nie besef dat die twee mans lede van die Mount Road-polisie se misdaadvoorkomingseenheid is en net in gewone klere geklee was nie.
Hy is op die plek in hegtenis geneem en teruggeneem polisiestasie toe. 'n Saak van poging tot roof is aanhangig gemaak en hy sal in aanhouding bly totdat hy later vandeesweek in die hof verskyn.
Terminaal siek man vra hof vir genadedood
Blixem! Goed gedaan SAPS!!!
Ek hoop die uwe Jan van der Westhuizen kom hiervan te hore. Nog voordat hy hom op waarskuwing laat gaan het was dit al duidelil die mannetjie is arogant en gewoonte misdadiger.